#  проект

# З А К О Н

**ЗА изменение и допълнение на Закона за морските пространства, вътрешните водни пътища и пристанищата на Република България**

(обн., ДВ, бр. 12 от 2000 г.; изм. и доп., бр. 111 от 2001 г., бр. 24 и 70
от 2004 г., бр. 11 от 2005 г.; Решение № 5 на Конституционния съд от 2005 г. - бр. 45 от 2005 г.; изм. и доп., бр. 87, 88, 94, 102 и 104  от 2005 г., бр. 30, 36, 43, 65, 99 и 108 от 2006 г., бр. 41, 54 и 109 от 2007 г., бр. 67, 71, 98 и 108 от 2008 г., бр. 47 и 81 от 2009 г., бр. 61 и 88 от 2010 г., бр. 23 от 2011 г., бр. 32 и 53 от 2012 г., бр. 15, 28, 66 и 109 от 2013 г.; Решение № 3 на Конституционния съд от 2014 г. - бр. 24 от 2014 г.; изм. и доп., бр. 98 от 2014 г., бр. 14 и 52  от 2015 г., бр. 26 от 2016 г., бр. 13, 58 и 96 от 2017 г., бр. 28 от 2018 г., бр. 60 и 104 от 2020 г. и бр. 17 от 2021 г.)

**§ 1.** Член 103д се изменя така:

„Чл. 103д. (1) При определяне размера на таксата по чл. 103в, ал. 1, т. 2 се спазват следните принципи:

1. размерът на таксата не насърчава изхвърлянето на отпадъци в морето, съответно в река Дунав;

2. таксата покрива непреките административни разходи и значителна част от преките експлоатационни разходи, определени в приложение към наредбата по чл. 95, ал. 1, която част представлява поне 30 на сто от общите преки разходи за действителното предаване на отпадъци през предишната година, с възможността също да бъдат взети предвид разходите, свързани с очаквания обем на трафика за следващата година, като таксата е непряка;

3. могат да бъдат определяни различни размери на таксата в зависимост от категорията, вида и размера на кораба, предоставяните услуги на кораби извън установеното работно време в пристанището или опасността, която представляват отпадъците;

4. таксата може да бъде намалена в зависимост от вида търговска дейност, за която се използва корабът, по-специално когато корабът извършва търговски морски превоз на къси разстояния или когато конструкцията, оборудването и експлоатацията на кораба доказват, че на него се генерират намалени количества отпадъци и те се управляват по устойчив и съобразен с околната среда начин.

(2) Таксата по чл. 103в, ал. 1, т. 2 се заплаща за всеки кораб, който посещава или оперира в пристанището, независимо дали е ползвано пристанищно приемно съоръжение или не.

(3) От заплащане на таксата по чл. 103в, ал. 1, т. 2 може да бъде освободен корабопритежател на кораб, за който по установения в наредбата по чл. 371 от Кодекса на търговското корабоплаване ред е постановено освобождаване от задължението за предаване на отпадъци от кораби, защото са изпълнени едновременно следните условия:

1. корабът извършва редовни превози, свързани с чести и редовни посещения на български морски пристанища;

2. корабопритежателят има сключено споразумение за предаване на отпадъците и плащане на съответните такси в пристанище по маршрута на кораба.

(4) Освобождаването по ал. 3 се извършва от лицето, което събира таксата по чл. 103в, ал. 1, т. 2 в съответното пристанище, като документът се издава по формата, указана в наредбата по чл. 371 от Кодекса на търговското корабоплаване. В началото на всяко тримесечие лицата, които събират таксите по чл. 103в, ал. 1, т. 2 в съответното пристанище, предоставят на Изпълнителна агенция „Морска администрация“ информация за случаите на освобождаване през предходния тримесечен период.

(5) Таксите по чл. 103в, ал. 1, т. 2 се разходват за дейността по приемане и обработване на отпадъци от кораби.

(6) Частта от разходите, която не се покрива от непряката такса, ако има такава, се покрива въз основа на действително предадените от кораба видове и количества отпадъци.“

**§ 2.** В чл. 104, ал. 3 след думите „Изпълнителна агенция „Морска администрация” се поставя запетая и се добавя „Държавно предприятие „Пристанищна инфраструктура”.

**§ 3.** В чл. 121, ал. 3 думите „от 2000 до 10 000 лв.” се заменят с „от 2000 до 5000 лв.”.

**§ 4.** В Допълнителните разпоредби се правят следните изменения и допълнения:

1. Параграф 1в се отменя.
2. Параграф 1г се отменя.

3. В § 2:

a) точка 37 се изменя така:

„37. „Отпадъци от кораби” са всички отпадъци, включително остатъците от товари, генерирани по време на експлоатацията на кораба или по време на товарене, разтоварване и почистване. Отпадъците от кораби са отпадъци по смисъла на §1, т. 17 от допълнителните разпоредби на Закона за управление на отпадъците. За морските пристанища отпадъците от кораби са и отпадъците, попадащите в обхвата на анекси I, II, IV, V и VI към Международната конвенция за предотвратяване на замърсяването от кораби (MARPOL 73/78), както и пасивно уловените отпадъци.”;

б) създава се т. 37а:

„37а. „Пасивно уловени отпадъци“ са отпадъци, които са попаднали в мрежите по време на риболовни операции.”;

в) точки 38 и 39 се изменят така:

„38. „Остатъци от товари” са всички остатъци от товари на борда, които остават на палубата или в трюмовете, или в товарните танкове след приключване на операциите по товарене или разтоварване, включително излишъците и разлетите или разпилените количества по време на товарене/разтоварване, независимо дали в течно или сухо състояние или съдържащи се в миячните води, с изключение на прах от товара, останал на палубата след премитане или прах по външните повърхности на кораба. Остатъците от товари са отпадъци по смисъла на [§ 1, т. 17 от допълнителните разпоредби на Закона за управление на отпадъците](https://web6.ciela.net/Document/LinkToDocumentReference?fromDocumentId=2134907392&dbId=0&refId=25643399).

39. „Пристанищно приемно съоръжение” е всяко съоръжение, трайно прикрепено, плаващо или подвижно, което може да предоставя услугата за приемане на отпадъците от кораби.”

**ДОПЪЛНИТЕЛНИ РАЗПОРЕДБИ**

**§ 5.** Този закон въвежда изисквания на Директива (ЕС) 2019/883 на Европейския парламент и на Съвета от 17 април 2019 г. относно пристанищните приемни съоръжения за предаване на отпадъци от кораби, за изменение на Директива 2010/65/ЕС и за отмяна на Директива 2000/59/ЕС (ОВ, L 151 от 2019 г.).

**§ 6.** Навсякъде думите „отпадъци – резултат от корабоплавателна дейност”, „отпадъците – резултат от корабоплавателна дейност” и „отпадъците от корабоплавателна дейност“ се заменят съответно с „отпадъци от кораби”, „отпадъците от кораби“ и „отпадъците от кораби”, а думите „министърът на транспорта, информационните технологии и съобщенията“ „министъра на транспорта, информационните технологии и съобщенията“ и „Министерството на транспорта, информационните технологии и съобщенията“ се заменят съответно с „министърът на транспорта и съобщенията“, „министъра на транспорта и съобщенията“ и „Министерството на транспорта и съобщенията“.

**ЗАКЛЮЧИТЕЛНИ РАЗПОРЕДБИ**

**§ 7.** В Кодекса на търговското корабоплаване (обн., ДВ, бр. 55 и 56 от 1970 г.; попр., бр. 58 от 1970 г.; изм. и доп., бр. 55 от 1975 г., бр. 10 от 1987 г., бр. 30 от 1990 г., бр. 85 от 1998 г., бр. 12 от 2000 г., бр. 41 от 2001 г., бр. 113 от 2002 г., бр. 55 от 2004 г., бр. 42, 77, 87, 94 и 104 от 2005 г., бр. 30, 62 и 108 от 2006 г., бр. 36, 71 и 98 от 2008 г., бр. 12 и 32 от 2009 г., бр. 85 от 2010 г., бр. 92 от 2011 г., бр. 38 и 77 от 2012 г., бр. 15, 28 и 109 от 2013 г., бр. 14 и 52 от 2015 г., бр. 58 от 2016 г., бр. 93 от 2017 г., бр. 28 от 2018 г., бр. 62 от 2019 г., бр. 104 от 2020 г. и бр. 108 от 2020 г.) се правят следните изменения и допълнения:

1. В чл. 6е, ал. 1 думите „заместник-министър на транспорта, информационните технологии и съобщенията“ се заменят със „заместник-министър на транспорта и съобщенията“.

2. В чл. 371 думите „отпадъци – резултат от корабоплавателната дейност и корабните товари“ се заменят с „отпадъци от кораби“.

3. В чл. 377 ал. 3 се отменя.

4. В Допълнителните разпоредби се създава § 1г:

„§ 1г. Този кодекс въвежда изисквания на Директива (ЕС) 2019/883 на Европейския парламент и на Съвета от 17 април 2019 г. относно пристанищните приемни съоръжения за предаване на отпадъци от кораби за изменение на Директива 2010/65/ЕС и за отмяна на Директива 2000/59/ЕС (ОВ, L 151 от 2019 г.).”

5. Навсякъде в кодекса думите „министърът на транспорта, информационните технологии и съобщенията“ „министъра на транспорта, информационните технологии и съобщенията“ и „Министерството на транспорта, информационните технологии и съобщенията“ се заменят съответно с „министърът на транспорта и съобщенията“, „министъра на транспорта и съобщенията“ и „Министерството на транспорта и съобщенията“.

Законът е приет от 47-ото Народно събрание на ……………………. 2022 г. и е подпечатан с официалния печат на Народното събрание.

**ПРЕДСЕДАТЕЛ НА**

**НАРОДНОТО СЪБРАНИЕ:**

**Никола Минчев**